Джани Родари
Черно слънце

Превод от италиански: Валери Петров, 1995

chitanka.info

Това тук е разказът

на един мой приятел

за това как от своята

дъщеря си изпатил:

— Мойто Джинче по правило

си рисува модерно,

но днес гледам: направило

слънцето черно!

Отиваме двамата

при офталмолога.

Казва: „Нищо у дамата

да открия не мога.“

Завеждам детето

при психолога.

Казва: „Нищо, което

да буди тревога.“

След тез два специалиста

гледам, взирам се в листа.

Не, не съм се излъгал,

долу в десния ъгъл

чета: „Джина Донато

IIIБ отделение.

Слънце, когато

е в затъмнение“.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.